# Årsberetning for Blå 2019

## Beskrivelse av avdelingen

Pr. 31.12 har avdelingen 8 brukere. Brukergruppen har vært stabil de siste årene. Brukerne har dyp grad av psykisk utviklingshemming, og en del har autisme i tillegg. 4 av 8 brukere har vedtak etter KOL kap.9.

Vi har 15 ansatte hvorav 8 har 3-årig utdannelse.

Målsetning for Blå avdeling har i år vært hentet fra strategiplanen; å skape vekst gjennom å se det enkelte mennesket.

Generelle aktiviteter på avdelingen er sansestimulering, kommunikasjon, fysisk aktivitet, sosiale ferdigheter, praktiske arbeidsoppgaver og hverdagsmestring. Hver bruker skal oppleve trygge og innholdsrike hverdager med utgangspunkt i egne ønsker og behov.

## Dette har vi arbeidet med i år

I år har Blå hatt et mål om økt faglig utvikling. Avdelingsleder har tatt videreutdanning i «forebygging og håndtering av utfordrende atferd hos personer med utviklingshemming». Andre ansatte har deltatt på interne og eksterne kurs.

Noen brukere har hatt ekstra utfordringer dette året, og ulike registreringer har blitt gjort og tiltak utprøvd. Det har vært ekstra fokus på samarbeid mellom Blå, foreldre og andre aktuelle instanser.

På planleggingsdagen hadde vi fokus på nærvær og utviklingshemmedes historie i Norge. Det var en fin samling på Emma Hjorts cafe og museum.

Avdelingsleder vurderer at det jobbes godt for å nå avdelingens mål, og vi ser en utvikling.

Avdelingsleder Blå

Karoline R. Hertzberg